Steht am Ãufãng vum Woat a lãnga Vokal oda a Diphthong, schreibt ma nåch'm Alif mid Hamza s'passnde Lãngvokalzeichn. Damid ma åwa ned zwoa Alif hintaranãnda schreim muaß, gibt's fia's lãnge a am Woatãufãng a extrigs Zeichn, nämli s'Alif mid Madda ( آ ‎). Des nimmt ma aa hea, wãun mittn im Woat a Hamza üwa am Alif und a lãngs a aufanãndatreffn. Im Gengsåtz zu de ãndan Vokalzeichn kãu ma s'Madda ned oafåch weglåssn sondan ma muaß's schreim, weu jå aa a Hamza drin steckt. A lãngs a am End vu am Woat wiad mãnchmåi åis Alif maqsura gschrim, des wia a Ya ohne Punktal ausschaut ( ى ‎). Bei de vokalisiatn Texte schreibt ma fia an lãngen Söibstlaud s'Zeichn fia'n dazuagheradn Kuazvokal üwa des Zeichn, dea ma vokalisian wüi, und nåchhea  in Lãngvokal, åiso  ــَا ‎,  ــَى ‎,  ــِي ‎ oda  ــُو ‎. Nåch dem Schema wean aa de Doppisöibstlaute ai und au gschrim, nämli åis Fatha-Ya fia's ai ( ــَي ‎) oda åis Fatha-Waw fia's au ( ــَو ‎).